S-292/2017

Mál þetta, sem dómtekið var 21. þessa mánaðar, var höfðað með ákæru útgefinni af lögreglustjóranum á höfuðborgarsvæðinu 22. síðasta mánaðar á hendur R-kk-þgf H-kk-þgf, kt. 000000-0000, nú til heimilis að Langagerði 58 í Reykjavík.

„I.

[F]yrir umferðarlagabrot, með því að hafa miðvikudaginn 29. mars 2017 ekið bifreiðinni [...] sviptur ökuréttindum suður Hafnarfjarðarveg, þar sem lögregla stöðvaði aksturinn. [...]

Telst þetta varða við 1. mgr. 48. gr., sbr. 1. mgr. 100. gr. umferðarlaga nr. 50/1987.

II.

[F]yrir fíkniefnalagabrot, með því að hafa miðvikudaginn 12. apríl 2017, í bílskúrshúsnæði á heimili sínu að Borgarholtsbraut 33 í Kópavogi, í vörslum sínum 54 stk. kannabisplöntur, 1.124,74 g af kannabislaufum, 1.136,36 g af kannbisstönglum og 1.059,29 g af niðurskornum kannabisplöntuhlutum, en ákærði hafði um nokkurt skeið fram til þessa dags ræktað greindar plöntur, sem fundust ásamt ofangreindum efnum við leit lögreglu í húsnæðinu. [...]

Telst þetta varða við 1., sbr. 4. mgr. 2. gr., sbr. 1. mgr. 5. gr. og 6. gr. laga nr. 65/1974 um ávana- og fíkniefni, sbr. og 4. gr. laganna að því er varðar framleiðslu á kannabis, sbr. 1. gr. laga nr. 60/1980 og 1. gr. laga nr. 13/1985, sbr. og reglugerð nr. 233/2001 um ávana- og fíkniefni og önnur eftirlitsskyld efni, sbr. reglugerð nr. 490/2001 og reglugerð nr. 848/2002.

Þess er krafist að ákærði verði dæmdur til refsingar, greiðslu alls sakarkostnaðar og til að sæta upptöku á 54 stk. kannabisplöntum, 1.124,74 g af kannabislaufum, 1.136,36 g af kannbisstönglum og 1.059,29 g af niðurskornum kannabisplöntuhlutum samkvæmt heimild í 6. mgr. 5. gr. laga nr. 65/1974.“

Um málsatvik er skírskotað til ákæru.

Ákærði hefur fyrir dómi skýlaust játað að hafa framið þau brot sem honum eru gefin að sök og var farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að aðilum hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem ekki er talin ástæða til að draga í efa að sé sannleikanum samkvæm, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er háttsemin réttilega heimfærð til refsiákvæða í ákæru. Ákærði hefur því unnið sér til refsingar.

Af hálfu ákærða er krafist vægustu refsingar sem lög leyfa og að sakarkostnaður verði að öllu leyti greiddur úr ríkissjóði. Fyrir liggur að eftir að ákærði framdi brot sín, hefur hann sótt meðferð við fíknivanda á sjúkrahúsinu Vogi.

Í gögnum málsins eru efnaskýrsla lögreglu um hinar haldlögðu plöntur og plöntuhluta. Fram kemur að við rannsókn og prófun tæknideildar lögreglu 18. apríl síðastliðinn hafi framangreint greinst sem fyrrgreindar kannabisplöntur, kannabislauf, kannbisstönglar og niðurskornir kannabisplöntuhlutar. Af þeim 54 plöntum hafi 41 þeirra verið átta til tíu sentimetrar á hæð og vegið 10,84 grömm, tvær plantnanna hafi verið 78 til 107 sentimetrar á hæð og vegið 249,25 grömm, sjö þeirra hafi verið áttatíu til 102 sentimetrar á hæð og vegið 4.694,53 grömm og fjórar plantnanna hafi verið 102 til 120 sentimetrar á hæð og vegið 1.698,43 grömm. Þá er einnig á meðal gagna málsins matsgerð Rannsóknastofu í lyfja- og eiturefnafræði við Háskóla Íslands frá 19. maí síðastliðinn, vegna rannsóknar þriggja sýna hinna haldlögðu plantna. Þar greinir meðal annars frá því að magn tetrahýdrókannabínóls í þurrum sýnum hafi verið 8,1 mg/g, 54 mg/g og 57 mg/g.

Ákærði er í máli þessu sakfelldur fyrir að aka sviptur ökurétti og fyrir vörslur kannabisplantna og hluta slíkra plantna. Hann játaði fíkniefnalagabrotið á rannsóknarstigi og fyrir dómi hefur hann skýlaust játað framangreindar vörslur og umferðarlagabrotið. Samkvæmt framlögðu sakavottorði hefur honum frá og með árinu 2010 í átta tilvikum verið gerð refsing. Þar af samþykkti hann í fimm skipti sektargreiðslur með sáttum hjá lögreglustjóra vegna brota gegn lögum um ávana- og fíkniefni á árunum 2010 til 2013. Síðast gekkst hann undir sátt hjá lögreglustjóra 19. september á síðasta ári og samþykkti með henni sektargreiðslu og tveggja ára sviptingu ökuréttar, fyrir brot gegn sömu löggjöf og umferðarlagabrot, þar á meðal með því að aka sviptur ökurétti. Hann hafði þá áður með þess háttar sátt, frá því 12. febrúar sama ár, verið sviptur ökurétti í tólf mánuði.

Samkvæmt framangreindu, eftir 77. gr. almennra hegningarlaga nr. 19/1940 og með hliðsjón af dómaframkvæmd, þykir refsing ákærða hæfilega ákveðin fangelsi í fjóra mánuði, en þá refsingu þykir mega binda skilorði á þann veg sem í dómsorði greinir. Með vísan til 4. mgr. 77. gr. sömu laga, skal hann jafnframt greiða 100.000 krónur í sekt til ríkissjóðs, innan fjögurra vikna frá birtingu þessa dóms, en sæta ella fangelsi í átta daga.

Ákærði hefur fyrir dómi samþykkt framangreinda upptökukröfu. Á grundvelli 6. mgr. 5. gr. laga nr. 65/1974, skal hann sæta upptöku á kannabisplöntum, kannabislaufum, kannbisstönglum og niðurskornum kannabisplöntuhlutum, eins og nánar greinir í dómsorði.

Að því gættu að krafa ákæruvaldsins um greiðslu sakarkostnað er afmörkuð við kostnað vegna rannsóknar á II. ákærulið, þá nemur slíkur kostnaður, með vísan til yfirlits þar um og með stoð í öðrum gögnum málsins, 247.577 krónum, og er hann tilkominn vegna framangreindrar rannsóknar Rannsóknastofu í lyfja- og eiturefnafræði við Háskóla Íslands og aðkeyptrar flutningsþjónustu, auk þóknunar skipaðs verjanda ákærða, S-kk-ef K-kk-ef K-kk-ef hæstaréttarlögmanns, sem þykir hæfilega ákveðin 84.320 krónur, að meðtöldum virðisaukaskatti. Af hálfu ákæruvaldsins var frá því greint að framangreind rannsókn Rannsóknastofu í lyfja- og eiturefnafræði við Háskóla Íslands hafi verið framkvæmd til að undirbyggja sönnun í málinu, meðal annars til að upplýsa um styrk tetrahýdrókannabínóls í sýnum. Þá hafi hin aðkeypta þjónusta komið til vegna flutnings á hinu ólögmæta vörsluandlagi. Með vísan til 1. mgr. 218. gr. laga nr. 88/2008 og að framangreindu virtu, er ákærði dæmdur til að greiða sakarkostnað málsins, sem ekki þykja efni til að fella að neinu leyti á ríkissjóð.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði R-kk-nf H-kk-nf, sæti fangelsi í fjóra mánuði, en fresta skal fullnustu refsingarinnar og falli hún niður að liðnum tveimur árum frá dómsuppsögu haldi ákærði almennt skilorð 57. gr. almennra hegningarlaga nr. 19/1940.

Ákærði skal jafnframt greiða 100.000 krónur í sekt til ríkissjóðs, innan fjögurra vikna frá birtingu dóms þessa, en sæta ella fangelsi í átta daga.

Ákærði sæti upptöku á 54 kannabisplöntum, 1.124,74 g af kannabislaufum, 1.136,36 g af kannbisstönglum og 1.059,29 g af niðurskornum kannabisplöntuhlutum, sem hald var lagt á.

Ákærði greiði 331.897 krónur í sakarkostnað, þar með talda þóknun skipaðs verjanda síns, S-kk-ef K-kk-ef K-kk-ef hæstaréttarlögmanns, 84.320 krónur.

H-kk-nf Þ-kk-nf